ธปท.ยันรัฐให้ต่างชาติถือเงินต่างประเทศไม่กระทบเงินบาท
ธปท.ชี้รัฐบาลเปิดให้นักลงทุนต่างชาติถือสกุลเงินตราต่างประเทศได้โดยไม่ต้องแลกเป็นเงินบาท ไม่กระทบตลาดเงิน
26 พ.ค. 2553

ธปท.ชี้รัฐบาลเปิดให้นักลงทุนต่างชาติถือสกุลเงินตราต่างประเทศได้โดยไม่ต้องแลกเป็นเงินบาท ไม่กระทบตลาดเงิน 
นางสุชาดา กิระกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) เปิดเผยว่า มาตรการดึงนักลงทุนต่างชาติกลับเข้ามาลงทุนในไทย โดยให้สิทธิประโยชน์กับบริษัทที่เข้ามาตั้งสำนักงานปฏิบัติการภูมิภาคในประเทศไทย(ROH) ซึ่งส่วนหนึ่งอนุญาตให้นักลงทุนต่างชาติถือเงินตราต่างประเทศได้ โดยไม่ต้องแลกเป็นเงินบาท เหมือนหลักปฏิบัติปกติทั่วไป ไม่กระทบตลาดการเงินและไม่ทำให้ค่าเงินบาทผันผวน
“การดำเนินการดังกล่าวไม่สร้างความผันผวนให้ค่าเงินบาทแน่นอน  เพราะเป็นเพียงการอำนวยความสะดวกให้นักลงทุน ให้สามารถประหยัดต้นทุนการแลกเปลี่ยนเงินตราต่างประเทศกลับไปกลับมา และช่วยให้นักลงทุนบริหารเงินได้มีประสิทธิภาพขึ้นเท่านั้น เพียงแต่อาจจะทำให้ธุรกรรมที่ทำกับธนาคารพาณิชย์และธุรกรรมในตลาดการเงินลดลงบ้าง” นางสุชาดากล่าว
ทั้งนี้ ธปท.ยังคาดว่าเงินลงทุนต่างชาติอาจจะไหลกลับเข้ามาไทยลดลงกว่าก่อนหน้านี้ เนื่องจากปัจจุบันต้นทุนการกู้ยืมเงิน หรืออัตราดอกเบี้ยเงินกู้ในตลาดลอนดอน(ไลเบอร์) เริ่มสูงขึ้นมาพอสมควรแล้ว